Andijonda IIB xodimi jurnalistga kuch ishlatib, telefonini olib qo'ygani xabar qilindi

Andijon shahrida ichki ishlar organi xodimi “Human.uz” jurnalistiga kuch ishlatib, telefonini olib qo'ygani xabar qilindi. Ichki ishlar vazirligi matbuot kotibi holatga munosabat bildirdi.
Ma'lum qilinishicha, 13 iyun soat 9:50 atrofida shaharning Yangibozor savdo majmuasida Ilyos ismli Andijon IIB xodimi tomonidan shakar savdosini suratga olayotgan jurnalistning xizmat telefonini kuch ishlatish yo'li bilan tortib olgan va to'sqinlik qilgan.
Nashr, shuningdek, xodimining smartfoni qaytarib berilmaganini bildirgan. “Maqsad IIB xodimining kuch ishlatgani hamda telefonni tortib olgani suratga olingan videoni o'chirib tashlash ekan”, deyiladi xabarda.
Mazkur ma'lumot yuzasidan Ichki ishlar vazirligi matbuot kotibi Shohruh G'iyosov o'z munosabatini bildirgan. Qayd etilishicha, bu jamoat tartibini saqlash maqsadida amalga oshirilgan.
“Yangi bozor savdo majmuasida odamlarga navbat bilan arzonlashtirilgan shakar sotish jarayonida, fuqaro J.Abdullaev odamlarni navbatini va o'zaro gap talashayotganliklarini tasvirga olish vaqtida, fuqarolar tomonidan ularni yuzlarini tasvirga olishiga e'tiroz bildirilib, huquqlarini poymol qilmasdan tasvirni o'chirib tashlash talab qilingan.
Jamoat tartibini buzilishini oldini olish maqsadida, bozor hududiga biriktirilgan ichki ishlar organlari xodimi tomonidan fuqaro J.Abdullaevga fuqarolarni roziligisiz ularni tasvirga olmaslik tushuntirilgan”, deyiladi munosabatda.
Hozirda shakarga navbatda turgan fuqarolar va J.Abdullaev o'rtasidagi ziddiyatga oydinlik kiritish maqsadida voqea ishtirokchilari IIBga olib borilgan.
Shundan so'ng “Human.uz” sayti asoschisi xurshid Daliev Ichki ishlar vazirligi vaziyatni noto'g'ri talqin qilayotganini aytib, Telegram kanalida post qoldirdi.
“Ichki ishlar vazirligi tomonidan berilgan munosabatga munosabatimiz.
Birinchidan, tasvirga olish boshlanishi bilanoq, IIB xodimi tomonidan hech qanday ogohlantirishsiz telefon ‘Human.uz’ xodimi qo'lidan tortib olingan.
Ikkinchidan, tasvirga olish boshlanishidan ko'p vaqt o'tmasdan va telefonni tortib olgan IIB xodimi yoniga hech bir fuqaro murojaat qilmasidan turib, xodim telefonni kuch ishlatish yo'li bilan tortib olgan. Buni telefonda tasvirlangan videoyozuv orqali xalqqa isbotlash mumkin (agar majburan va qonunga xilof tarzda o'chirtirilmasa).
Uchinchidan, hech bir fuqaro va ‘Human.uz’ xodimi o'rtasida kelishmovchilik kelib chiqmagan, buni ham telefondagi videoyozuv orqali tasdiqlash mumkin.
To'rtinchidan, agar fuqarolar tomonidan norozilik bildirilgan bo'lsa, videoning fuqarolar tasvirlangan qismi o'chirilishini, ‘Human.uz’ xodimiga bo'lgan tahdid va o'ta madaniyatsiz muomala o'chirmasdan, qoldirilishi, bunga qonunan to'liq haqqi borligi tushuntirilgan. Ammo Ilyos ismli IIB xodimi qonunan uni suratga olish mumkin emasligini aytgan (Bunday qonun qachon kuchga kirdi hurmatli G'iyosov?).
Vazirlik matbuot xizmati qachongacha xodimlari uchun advokatlik vazifasini bajaradi? xodimlari deganiga emas, videoisbotga (agar o'chirtirishmasa) ishonishsa bo'lmaydimi?
Hatto bozordagi bir qancha xaridorlar va sotuvchilar ham telefonni tortib olinganiga guvoh bo'lishgan va shakar muammosini yoritishni o'zlari so'rashgan”, — deb yozadi Daliev.
Shuningdek, jurnalist vazirlik matbuot kotibi Shohruh G'iyosovga savol yo'llagan: “IIB xodimi o'zi tasvirlangan va yuqoridagi isbot uchun kerak bo'ladigan videoni o'chirtirishga haqqi bormi? Nega videoni o'chirmasdan turib telefonni qaytarib berishga ‘duxi’ yetmayapti xodimni? Adekvat munosabat kutamiz”, deyiladi murojaatda.
Avvalroq futbol bo'yicha Osiyo kubogi doirasidagi O'zbekiston–Iroq o'yinida jurnalist ichki ishlar xodimlari tomonidan kaltaklangani haqida xabar tarqalgandi. Ichki ishlar vazirligi matbuot kotibi holat yuzasidan izoh bergan.